BALOGH BÉLA

A TUDATALATTI TÍZPARANCSOLATA

Budapest, 2013

© Balogh Béla, 2005

© Bioenergetic Kft., 2005

www.baloghbela.hu

E-mail: bela@lords.com

ISBN: 978-963-291-196-0

Kiadja a Bioenergetic Kft.

Felelős kiadó: Schneider Gábor

Borítóterv: Szabó Zoltán

A könyvhöz tartozó meditációk honlapunkon, a könyv termékoldalán

https://bioenergetic.hu/konyvek/a-tudatalatti-tizparancsolata
az alábbi kóddal ingyenesen letölthető. Kód: Balogh-Tudatalatti A rendszer a letöltést két alkalommal engedélyezi.

SZÉP REMÉNYEK,
SZERÉNY EREDMÉNYEK

Szinte mindannyian szeretnénk egészségesek, boldogok, gazdagok, szépek és fiatalok lenni. A legtöbben szeretnének egy ideális társat, kedves, értelmes és szófogadó gyermekeket, jó anyóst, szép karriert, nagy utazásokat, és még sorolhatnám.

A törekvéseinkben nincs hiba, vágyunk a szépre, a jóra, a biztonságosra, és ezen célok elérésének érdekében szüntelenül gondolkodunk, cselekszünk, kombinálunk.

Mindazok, akik olvasták első könyvemet, A végső valóságot, bizonyára tisztában vannak már azzal, hogy a gondolatnak milyen hatalmas ereje van. Joggal tehetjük fel a kérdést, hogy életünkben hol marad a sok jó gondolat és jó szándék eredménye?

Ha körülnézünk, azt látjuk, hogy olyan társadalomban élünk, ahol ezek a szándékok nem - vagy csak részben - valósulnak meg az egyének életében, és ez felvet néhány kérdést.

Vajon mit nem csinálunk jól? Mi az, amit jobban csinálhatnánk, és mi az, amit egészen másképp kellene megközelíteni? Esetleg van-e olyan dolog, amitől azonnali hatállyal el kellene határolódnunk?

Édesapám azt szokta mondani, hogy ha az ember már elmúlt ötven éves, és reggel úgy ébred, hogy nem fáj semmije, akkor egészen biztosan meghalt. Hiába a gyógyszeripar robbanásszerű fejlődése, hiába a megelőző praktikák egész sora, az emberek többségének életében egy egész sor dolog félrecsúszhat, és félre is csúszik.

Ilyenkor két eset lehetséges. Az első az, hogy a hibát, a kudarc vagy a boldogtalanság okát másokban keressük. Aki ezt teszi, sajnos nem számíthat arra, hogy a viharfelhők elmúlnak a feje fölül.

A második eset a lelkileg már fejlettebb, a tudatosság magasabb fokán álló emberekre jellemző, akikben felmerül a kérdés, hogy a kialakult helyzethez esetleg maguk is hozzájárultak, sőt, mi több, a kialakult helyzetért teljes egészében saját maguk felelősek.

Amennyiben sikerül az életedben jelentkező problémákat ebből a szempontból megvizsgálni, már lehet reményed arra, hogy a megoldást is megtalálod. Gondolataidnak ugyanis teremtő erejük van, akár tisztában vagy ezzel, akár nem. Segítségükkel szünet nélkül alakítod és irányítod a testi egészségedet és az életedben jelentkező valamennyi helyzetet.

Ha felismered, hogy az életedben jelentkező problémák feloldásának a titka nem az, hogy a külső körülményeken próbálsz meg változtatni, hanem az, ha önmagadat belülről átalakítod, nyertél.

Sokan már ezt az utat járják, több-kevesebb sikerrel. Kitűnő tanfolyamok, tréningek és gyakorlatok százai segítenek abban, hogy testi és lelki egészségünket helyre tudjuk állítani. Lehet, hogy sikerül is kiválasztanod azokat, amelyekről úgy gondolod, hogy segíthetnek.

Ebben az esetben már csak egy apró megoldandó feladattal kell megküzdened, és ez az idő. Vagy nevezzük inkább időhiánynak?

Hiába mondja bárki, hogy végtelen idő áll a rendelkezésünkre a fejlődéshez, attól a napnak még mindig csak huszonnégy órája van. Ez alatt az idő alatt kell biztosítanod a magad és családod anyagi hátterét, de bevásárolnod is kell, és a mosás, főzés, takarítás, gyermeknevelés sem halasztható máskorra. Közben szeretnél kikapcsolódni, pihenni, néha egy jó könyvet elolvasni, szórakozni. Ráadásul még aludnod is kell. Mindezt huszonnégy órában.

Márpedig ha a testi vagy lelki egészség megőrzésére vagy helyreállítására szolgáló gyakorlatokat mind elvégeznéd, ha az étrendben mindenre odafigyelnél, lehet, alig maradna időd egyébre.

Így azután gyakran marad a hétköznapi rutin, és a jó szándék ellenére is kevés lesz a változás.

Ennek a könyvnek az elolvasása is időbe telik. Lehet, hogy hozzásegít néhány felismeréshez, közöl pár érdekes gondolatot, de lényeges változást az életedben ez sem fog előidézni.

A mellékelt CD azonban igen.

Mégpedig olyan módon, hogy nem vesz el semmit az amúgy is szűkre szabott szabadidődből. Mindaz, ami a CD-n kellemes zenei kísérettel elhangzik, elsősorban nem a tudatos énednek szól. Figyelhetsz rá, hallgathatod érdeklődéssel, de nem szükséges. Elég, ha háttérzeneként szól, de a legjobb az, ha elalvás előtt kapcsolod be, és belealszol, vagy úgy programozod a lejátszót, hogy felkelés előtt egy fél órával induljon.

Semmit nem fog elvenni az idődből.

De hat hónap alatt csodát tesz.

Hogy ez a „csoda" milyen mértékű, és az életednek mely területeire vonatkozik, sokban tőled is függ. A magam részéről ezt a CD- t csak tudatalatti akadályelhárításnak, vagy tudatalatti átprogramozásnak szoktam nevezni. Első változatát több mint tíz évvel ezelőtt készítettem el. Azóta nagyon sokan elkérték, és akik a használati utasításnak megfelelően alkalmazták, tanúsíthatják, hogy a hatás nem marad el.

PROBLÉMÁIDAT MINDENHOVÁ
MAGADDAL VISZED

Igenis, lehet erkölcsi értékek figyelembevételével élni, másokat segíteni, és ötvenéves kor után is fájdalom nélkül ébredni. Ki lehet gyógyulni súlyos betegségekből, meg lehet oldani évtizedek óta tartó konfliktushelyzeteket, de ahhoz, hogy a rosszul sikerült dolgoknak elejét vehessük, le kell ásnunk problémáink gyökeréhez.

Annak idején szórakozva és másokat is szórakoztatva ismételgettem Murphy törvényeit.

„Ami elromolhat, az el is romlik." „Egyszerre megy tönkre minden." „Az egymással felcserélhető alkatrészek nem azok." Stb.

Sajnos csak később ismertem fel, hogy a gyakran ismételt és gyakran hallott kijelentések milyen kárt tudnak okozni az életemben.

Még 1987-ben, amikor sikerült Svédországba emigrálnom, úgy gondoltam, nem csupán a rám nehezedő nyomástól szabadulok meg. Ez abból adódott, hogy idegenként kezeltek a saját szülőföldemen. Úgy véltem, a szabad kapitalista világ lehetőségeivel élve minden más lesz az életemben. Valóban, nagyon sok minden megváltozott, de egy idő után döbbenten ismertem fel, hogy bizonyos dolgok kísértetként követnek. Az első meglepetés az volt, hogy a menekülttáborban egy román családdal kerültünk közös faházba, akik az otthoni mintát követve, gátlástalanul szóltak ránk, hogy „beszéljetek románul!" Egy alkalommal eljött a táborba egy szatmári honfitársunk azzal a céllal, hogy az újonnan érkezett magyaroknak némi útbaigazítást adjon a svédországi élettel és lehetőségekkel kapcsolatban. Az összejövetelre néhány román is bejött, és mit ad Isten, egyikük részéről ott is elhangzott a szónoknak címzett rendreutasítás: „Beszélj románul!" Azt hittem, rosszul hallok. Nyilván rögtön akadt, aki felvilágosította az illetőt: nem ártana, ha megnézné a térképen, hogy éppen hol is tartózkodik, és ezzel az eset számunkra - mulatságos fordulatot vett, de rendkívül különösnek tűnt, hogy több ezer kilométerre Erdélytől ugyanaz történik velem és a többiekkel, mint otthon.

Később mérnökként munkát kaptam egy nagy építkezésnél, ahol az lepett meg a legjobban, hogy visszaköszöntek rám az ismerős arcok. Mintha korábbi munkahelyeimről „importáltak" volna embereket, oly kísérteties hasonlóságot véltem felfedezni egyes svéd építőmunkások és az erdélyiek között.

Társadalmilag sem változott lényegében semmi, ha csak az nem, hogy új nyelvet kellett tanulni, és ezúttal nem románul, hanem svédül beszélni magyar helyett. Itt már nem „bozgornak" (hazátlannak) neveztek, hanem csak úgy, egyszerű gyűjtőnéven „invandrare", azaz bevándorló voltam.

A munkahelyemen is kb. ugyanaz a helyzet állt elő. Sokkal jobban és sokkal többet kellett teljesítenem, mint a bennszülötteknek, mármint a svédeknek.

Bevallom, egy idő után elégedetlen voltam az újonnan kialakult helyzettel. Megvolt a kellő szorgalom, az igyekezet, a megfelelő tudás és a jó nyelvtudás. Mégis, hiába igyekeztem megváltoztatni bizonyos dolgokat, valahogy újra és újra ugyanabba a mederbe terelődött minden. Ez idő tájt kezdett derengeni előttem, hogy az életemben valójában a saját gondolataim teremtő ereje dolgozik. De nem csupán a tudatos gondolatoké! Ha csak az lenne, amit tudatosan gondolok, akkor remekül menne minden. Ott vannak azonban azok a mélytudatban, tudatalattiban, tudatfölöttiben - bárhogyan is nevezném, a nem tudatos gondolkodás 'részeit - azok a régi elvárások, hitek, beidegződések, amelyek látszólag sokkal nagyobb erővel dolgoznak, és a tudatos szándékot és gondolatot újra és újra „felülírják". Elgondolkodtam arról, hogy valójában az egész szervezetem működése is olyan irányítás alatt történik, amelyről jóformán fogalmam sincs. Lélegzem, ver a szívem, megtörténik a bonyolult anyagcsere, és minden pontosan oda kerül, ahová kerülnie kell, miközben én ebben a folyamatban tudatosan nem is veszek részt.

De mi van akkor, ha ugyanilyen precízen és pontosan hajtok végre más belső utasításokat, amelyek a nevelés, a társadalmi környezet, a média és a reklámok hatására épülhettek be a nem tudatos gondolkodásomba? És ha beépültek, hogy lehetne ezeket felismerni és megszabadulni tőlük?

Sokáig töprengtem, amíg rájöttem: ha vannak bennem ilyen „programok", amelyek bizonyos élethelyzetekben átveszik az irányítást a tudatos gondolkodás fölött, és ezek a programok nem tudatosak, akkor semmi esélyem arra, hogy felismerjem őket. Talán pszichológus segítségével és sok idő ráfordításával el lehetne érni bizonyos részeredményeket, de átfogóan, minden részletre kiterjedően feltérképezni a tudatalattit lehetetlen.

Aztán felmerült bennem a lehetséges megoldás.

Ha nem ismerem a térképet, ami rendszeresen rossz irányba vezet, mi történne, ha helyettesíthetném egy általam készített térképpel, ami a jó irányt mutatja? És természetesen nem ártana tudni azt sem, hogy melyik az a bizonyos „jó irány".

Ekkor már tagja voltam a svédországi Fehér Sas Páholynak, és túl voltam azon a felismerés-áradaton, amely végül A végső valóság c. könyv megírásához vezetett. Így hát nem volt nehéz kitalálni, hogy a sikeres és boldog élet programja csakis olyan lehet, ami harmóniában van az univerzálisan érvényes törvényekkel. Nagy érdeklődéssel olvastam a tudatalatti gondolatok hatalmáról szóló könyveket, és egyre jobban megerősödött bennem az az érzés, hogy ezek a könyvek nagyszerűek ugyan, de az életemben nem hoznak lényeges változást. Ahhoz ugyanis, hogy egy gondolatból tudatalatti hit vagy beidegződés legyen, azt a bizonyos gondolatot nagyon sokszor kell ismételni vagy hallani. Összeválogattam hát bizonyos pozitív gondolatokat, és zene kíséretében felvettem őket egy kazettára. A kazettát betettem az autóm magnójába, és ettől kezdve mindennap munkába menet és munkából jövet csak azt hallgattam.

Öt hónapig nem történt semmi.

A hatodik hónapban, mintha a „levegőben lógtak volna", kezdtek felbukkanni korábban nem is sejtett lehetőségek. Aztán elkezdett történni a „csoda". Ezt a csodát és az odavezető utat szeretném most megosztani olvasóimmal, bízva abban, hogy ami nekem és nagyon sok barátomnak és ismerősömnek segített, olvasóim számára is pozitív változást fog hozni. Természetesen csak annak, aki szükségét érzi, és maga is szeretné.

SAJÁT MAGUNKAT EGYETLEN
GONDOLATUNKTÓL SEM KÍMÉLHETJÜK

Mindenekelőtt szeretném ezúton is minden olvasó számára nyilvánvalóvá tenni, hogy a gondolat ereje miként hat az anyagra, és következésképpen a fizikai testünkre.

Sokan és sokat írtak már arról, hogy nem csupán cselekedeteink, hanem puszta gondolataink is óriási hatást gyakorolnak saját szervezetünkre és egészségünkre. A pozitív gondolkodással kapcsolatban egész irányzatok és iskolák alakultak ki, számomra mégsem volt egyiknek sem olyan meggyőző ereje, mint Masaru Emoto japán kutató eredményeinek. Ő az első, aki láthatóvá és megmutathatóvá tette, hogy minden gondolatunk hatást gyakorol az anyagra, jelen esetben a vízre.

Emoto különböző vízmintákat vett, azokat lefagyasztotta, és mikroszkóp alatt lefényképezte a kialakult kristályokat. Majd felfigyelt arra, hogy a lefagyasztott víz mindig másképp kristályosodik ki, attól függően, hogy milyen szavakat mondunk a vízminta jelenlétében.

Masaru Emoto: A víz üzenetei c. könyve már bejárta a világot, és Japánban Emoto úr kiemelt tiszteletnek örvend. Munkásságának jelentőségére azonban csak akkor tudunk ráébredni, ha tudatosítjuk magunkban, hogy a gondolat és a kimondott szó ereje nem csupán a testünkön kívül lévő vízre gyakorol ilyen döbbenetes hatást. Íme néhány példa A víz üzenetet c. könyvében szereplők közül:

Az első vízmintának azt mondta: hányingert kapok tőled, megöllek. És íme az eredmény.

A következő vízmintának azt mondta: szeretet.